Nos frater Vincencius abbas Miratorii Cist[…] Ordinis notum facimus universis Christi fidelibus presentes litteras inspecturis vel audituris quod cum ecclesia Grandisvallis cum appendiciis suis permutatione facta ad abbatem et conventum Sancti Eugendi devenerit dicti abbas et conventus Sancti Eugendi terram de Estivauz cum appendiciis a nobis petierunt habendam et possidendam secundum conventionem quondam factam inter abbatem et conventum Miratorii ex una parte, et abbatem et canonicos Grandisvallis ex altera, nos de voluntate et assensu conventus nostri Miratorii insuper beneplacito et auctoritate venerabilis patris nostri domini Bonefacii abbatis Cistercii concessimus viri venerabili domino Humberto abbati et conventui Sancti Eugendi dictam terram de Estivauz cum appendiciis sub eadem conditione qua predecessores nostri scilicet abbas et conventus Miratorii quondam concesserunt abbati et canonici Grandisvallis sicut continetur in litteris sigillatis tenorem quarum pagine duximus inserendum. Ad majorem autem hujus rei firmitatem nos Vincentius abbas Miratorii et conventus noster concessimus et confirmavimus predictas pactiones, et sigillum nostrum cum sigillo domini Johannis prioris Gignyaci in presentia cujus et aliorum multorum discretorum virorum hec facta fuerunt, nec non et cum sigillo conventus Gignyaci presenti pagine apponi fecimus in testimonium et robur veritatis. Actum est hoc apud Gignyacum anno Domini Mo CCo XLo quarto mense julio.